5.2.

Tugann CESE dá aire barúlacha agus anailísí an Choimisiúin sa réimse seo agus cuireann sé in iúl go n-aontaíonn sé leo, go háirithe i ndáil leis an méid seo a leanas: (i) tá gá fós le tuilleadh iarrachtaí a dhéanamh maidir le gnéithe cosanta a chur chun feidhme, go háirithe i ndáil le rochtain ar fhaisnéis, rochtain ar an gceartas, riaráistí íocaíochta a aisghabháil, agus ceadanna sealadacha cónaithe a dheonú (15); (ii) ní sholáthraíonn formhór na mBallstát ach faisnéis ghinearálta maidir le cearta fostaithe, seachas faisnéis spriocdhírithe a bhaineann le staid shonrach na n-oibrithe imirceacha neamhrialta; (iii) tá an comhar idir na húdaráis phoiblí, na comhpháirtithe sóisialta agus na heagraíochtaí neamhrialtasacha ríthábhachtach chun gur fusa gearáin a dhéanamh, toisc gur minic a bhíonn teagmháil dhíreach acu leis na hoibrithe agus gur féidir leo feasacht a ardú, imircigh a chur ar an eolas faoina gcearta, muinín fhrithpháirteach a chothú agus cuidiú leis na hoibrithe cásanna maidir le hobair neamhdhearbhaithe agus dúshaothrú saothair a shainaithint d’fhonn gearán a dhéanamh. Tá ról an-tábhachtach ag na comhpháirtithe sóisialta agus ag eagraíochtaí neamhrialtasacha freisin chun gur fusa gearáin a dhéanamh, cásanna a bhaineann le dúshaothrú a nochtadh agus an eagla atá ar imircigh a laghdú maidir leis an mbaol go mbeidh siad faoi réir nósanna imeachta um fhilleadh dá mbraithfeadh na húdaráis imirce iad. I bhformhór mór na mBallstát, tugann an dlí ról tábhachtach do na geallsealbhóirí sin, go háirithe ceardchumainn, laistigh den sásra náisiúnta chun gur fusa gearáin a thaisceadh (16); (iv) bíonn dúshláin roimh imircigh neamhrialta a ndearnadh dúshaothrú saothair orthu maidir le rochtain a fháil ar nósanna imeachta i ndáil le ceadanna cónaithe nó maidir leis na coinníollacha a bhaineann le ceadanna a dheonú. Cuireann na geallsealbhóirí chun suntais go bhfuil easpa rochtana ag íospartaigh ar fhaisnéis agus ar chomhairle dhlíthiúil maidir le hinfhaighteacht na gceadanna agus conas cur isteach ar chead nó conas a iarraidh go mbreithneofar a n-iarratais, maidir le deonú ceadanna a bheith nasctha go minic le cúisimh choiriúla in aghaidh fostóirí áirithe, agus ar an gcead a bheith ag brath ar rannpháirtíocht na n-íospartach in imeachtaí coiriúla, cé nach bhfuil gá leis sin de réir na Treorach (17); (v) thug Gníomhaireacht an Aontais Eorpaigh um Chearta Bunúsacha (FRA) le fios nach bhfuil imircigh atá i staid neamhrialta ag baint úsáid as na córais um ghearáin atá ann cheana i roinnt Ballstát. D’fhéadfadh roinnt cúiseanna a bheith leis sin: easpa dreasachtaí d’oibrithe chun gearáin a dhéanamh, faisnéis theoranta maidir lena gcearta agus maidir leis an sásra atá ar fáil do ghearáin; bacainní eacnamaíocha amhail táillí ballraíochta ar cheardchumainn nach gcuireann a gcabhair ar fáil ach do chomhaltaí agus dóibh sin amháin, agus thar aon ní eile, an eagla atá ar imircigh go ndéanfar iad a bhrath, a choinneáil agus a chur ar ais (18); (vi) tá ról lárnach ag na comhpháirtithe sóisialta agus ag eagraíochtaí neamhrialtasacha freisin maidir le bearta cosanta na Treorach a chur chun cinn agus maidir le raon feidhme na mbeart sin a leathnú chun níos mó imircigh neamhrialta a chur san áireamh iontu. Neartóidh an Coimisiún an t-idirphlé leis na comhpháirtithe sóisialta agus le heagraíochtaí neamhrialtasacha a dhéanann ionadaíocht ar oibrithe gan doiciméid agus rachaidh sé i dteagmháil leis an Ardán Eorpach a bhfuil sé de chúram air dul i ngleic leis an obair neamhdhearbhaithe agus na gníomhaíochtaí sin á bhforbairt.